**Pitanja postavljena na radionici u okviru Poziva „Kultura u centru – potpora razvoju javno-civilnog partnerstva u kulturi“, Zagreb, 17. siječnja 2018.**

|  |  |  |
| --- | --- | --- |
| **Br.** | **PITANJE** | **ODGOVOR** |
| 1 | U skupini aktivnosti A, u okviru kojeg elementa se navodi adaptacija (u smislu troškova i opisno)? U okviru Elementa 3? | Troškovi adaptacije, kao i obrazloženje povezanosti navedenih troškova s projektnim aktivnostima i ciljevima projektnog prijedloga i Poziva, mogu se navesti u okviru Elementa 3, a mogu se uvrstiti u projektni prijedlog kao poseban element, ili pridružiti nekom drugom elementu. Napominjemo da elementi navedeni pod točkom 3.3 *Prihvatljive aktivnosti* Uputa za prijavitelje predstavljaju minimalan broj elemenata koje projektni prijedlog mora sadržavati te da broj elemenata u prijavnom obrascu A nije ograničen. Prijavitelj sam utvrđuje broj i raspored elemenata ovisno o strukturi i intervencijskoj logici projektnog prijedloga te formatu, konceptu i sadržaju projektnih aktivnosti. |
| 2 | U slučaju kada je vlasnik prostora javna ustanova u kulturi čiji je osnivač jedinica lokalne samouprave, je li prihvatljiv trošak adaptacije navedenog prostora? | Ne. Troškovi adaptacije prihvatljivi su jedino pod uvjetom da se odnose na prostor koji je u vlasništvu jedinice lokalne ili područne (regionalne) samouprave koja je prijavitelj ili partner na projektu. Nadalje, prihvatljivi su troškovi adaptacije koja se odnosi isključivo na prostor društveno-kulturnih centara u kojima se provode projektne aktivnosti, odnosno javnu infrastrukturu na koju se odnosi izrada modela sudioničkog upravljanja/u kojoj se implementira model sudioničkog upravljanja. |
| 3 | U skupini aktivnosti B je obavezno partnerstvo koje čini najmanje 5 pravnih osoba (prijavitelj i 4 partnera), a u skupini aktivnosti A, najmanje 3 pravne osobe (prijavitelj i 2 partnera). Je li to točno? Radi se o partnerstvu u kojoj bi prijavitelj bio udruga. | U okviru skupine aktivnosti B, u projektno partnerstvo mora biti uključeno najmanje pet pravnih osoba (prijavitelj i četiri partnera), sukladno uvjetima navedenim u točki 2.1 *Prijavitelji i partneri* Uputa za prijavitelje. U okviru skupine aktivnosti A, u slučaju da je prijavitelj udruga u području kulture i umjetnosti, obavezno je partnerstvo: * s jedinicom lokalne ili područne (regionalne) samouprave te s najmanje još dvije udruge ili umjetničke organizacije

ili * s jedinicom lokalne ili područne samouprave i savezom udruga.
 |
| 4 | Spomenuto je da su prihvatljivi partneri javne ustanove u kulturi. Može li to biti ustanova poput pučkih otvorenih učilišta, škola ili turističkih zajednica? | U okviru ovog Poziva prihvatljivi su partneri u obje skupine aktivnosti, te prijavitelji u skupini aktivnosti B, samo one **javne ustanove u kulturi kojima je osnivač jedinica lokalne ili područne (regionalne) samouprave.** Pučka otvorena učilišta, prema članku 1. Zakona o pučkim otvorenim učilištima (NN 54/97, 5/98, 109/99, 139/10) su „javne ustanove za trajnu naobrazbu i kulturu“, stoga se smatraju ustanovama u kulturi. Dakle, u slučaju kada je pučkom otvorenom učilištu osnivač jedinica lokalne ili područne (regionalne) samouprave te kada ispunjava sve uvjete navedene u točki 2.2 *Uvjeti prihvatljivosti prijavitelja/ partnera* Uputa za prijavitelje, ono je prihvatljiv partner u okviru obje skupine aktivnosti, odnosno prihvatljiv prijavitelj u skupini aktivnosti B. Sukladno točki 2.1 *Prijavitelj i partneri* Uputa za prijavitelje, škole i turističke zajednice nisu prihvatljivi partneri u okviru ovog Poziva. |
| 5 | Jesu li u okviru skupine aktivnosti B prihvatljivi troškovi nabave opreme? | Da. Trošak nabave opreme je prihvatljiv trošak u okviru skupine aktivnosti B, i može iznositi najviše 30% vrijednosti projekta. Napominjemo da su takvi troškovi prihvatljivi jedino ukoliko su jasno povezani s projektnim aktivnostima, nužni za njihovu provedbu odnosno ukoliko doprinose ostvarenju ciljeva projekta i Poziva. |
| 6 | Spada li trošak izrade ili nabave software-a u „usluge s područja informacijsko-komunikacijske tehnologije“, navedene kao prihvatljiv trošak u točki 4.1.1 *Prihvatljivi izdaci* Uputa za prijavitelje? | Trošak usluge izrade software-a pripada navedenoj kategoriji troška. Međutim, trošak nabave software-a spada pod trošak „najam i kupnja opreme za provedbu projektnih aktivnosti“, naveden pod istom točkom Uputa za prijavitelje, te je toj stavci troška u proračunu projektnog prijedloga potrebno pridružiti oznaku „oprema“. U oba slučaja, navedeni troškovi su prihvatljivi ukoliko su jasno povezani s projektnim aktivnostima, nužni za njihovu provedbu odnosno ukoliko doprinose ostvarenju ciljeva projekta i Poziva. |
| 7 | Pri ocjenjivanju kapaciteta prijavitelja i partnera, uzima li se u obzir jedino iskustvo navedenih pravnih osoba, ili se može uzeti u obzir i iskustvo članova tih pravnih osoba? Konkretno, u slučaju udruge koja nema iskustva u provođenju projekata, no osobe koje su njezini članovi imaju, uzima li se potonje u obzir prilikom ocjenjivanja? | U okviru kriterija 7.1. „Upravljačko-administrativni, financijski i stručni kapaciteti za provedbu projekta“ (navedenog u točki 6.2 *Procjena kvalitete* Uputa za prijavitelje) ocjenjuju se kapaciteti prijavitelja i partnera, kao i kapaciteti projektnog tima. U okviru rubrike „Informacije o provedbenim kapacitetima prijavitelja i odabiru partnera“ potrebno je, među ostalim, navesti „ključne osobe projektnog tima koje će sudjelovati u provedbi projekta (upravljačko-administrativno i stručno osoblje), funkciju za koju će biti zadužene na projektu te ukratko opisati njihove kompetencije relevantne za navedenu funkciju“ (vidi str. 20 Korisničkog priručnika za popunjavanje prijavnog obrasca A – Prilog 3 natječajne dokumentacije). Stoga su i upravljačke/ stručne reference osoba koje su članovi organizacija prijavitelja i partnera relevantne ukoliko će te osobe biti angažirane na provedbi projektnih aktivnosti.  |
| 8 | Može li partner na projektnom prijedlogu biti braniteljsko-radno-socijalna zadruga? | Ne. Sukladno točki 2.1 *Prijavitelj i partneri* Uputa za prijavitelje, zadruge nisu prihvatljiv partner u okviru ovog Poziva. |
| 9 | U slučaju da je prijavitelj ustanova u kulturi, a za voditelja projekta je predviđen zaposlenik te ustanove čija se plaća isplaćuje iz proračuna jedinice lokalne samouprave te se ne planira u okviru projektnog prijedloga zatražiti učešće u plaći za navedenu osobu, kako prikazujemo tu osobu u okviru projektnog proračuna? Naime, planira se osobu preraspodjelom radnih zadataka angažirati na projektu, a da se istovremeno njezina puna plaća isplaćuje u okviru redovnog financiranja jedinice lokalne samouprave. | U tom slučaju potrebno je dodatkom ugovora o radu/odlukom/rješenjem, odrediti postotak radnog vremena koji će se odnositi na obavljanje poslova u vezi s projektom te za taj udio plaće potraživati sredstva u okviru proračuna projektnog prijedloga. |
| 10 | Natječaj se zaključuje 28. veljače, u istom mjesecu u kojem su u velikom broju udruga izborne skupštine te će se potencijalno ovlaštene osobe za potpisivanje ugovora mijenjati. Kako postupati u slučaju kada ovlaštena osoba više nije osoba koja je navedena u projektnom prijedlogu? | Obaveza je prijavitelja da prije potpisivanja ugovora o dodjeli bespovratnih sredstava obavijesti nadležno tijelo o promjenama u vlastitoj upravljačkoj strukturi. |
| 11 | Voditelji kulturno-umjetničkih udruga obično se isplaćuju temeljem ugovora o djelu, a često obavljaju to zaduženje volonterski. Je li moguće u okviru proračuna projektnih prijedloga predvidjeti naknadu za njihov rad? | Troškovi rada osoba angažiranih na provedbi projektnih aktivnosti su prihvatljivi, te pripadaju kategoriji izravnih troškova osoblja. Te je naknade moguće isplatiti temeljem ugovora o radu ili temeljem ugovora o uslugama za vanjsko osoblje (npr. ugovor o djelu ili autorski ugovor). Izravni troškovi osoblja ne uključuju putne troškove (osim troškove prijevoza osoblja koje je obuhvaćeno zakonski reguliranim davanjima na plaću) te materijale potrebne osoblju za provedbu projektnih aktivnosti. Voditelj projekta mora na projektu biti zaposlen temeljem ugovora o radu kod prijavitelja/partnera. |
| 12 | Je li moguće isplatiti honorar umirovljenoj osobi iz proračuna projektnog prijedloga? | S umirovljenom osobom je moguće sklopiti ugovor o djelu ili autorski ugovor za obavljanje privremenih poslova na projektu.  |
| 13 | U svrhu utvrđivanja početka provedbe projektnih aktivnosti u okviru projektnog prijedloga, molimo Vas da nam date informaciju o tome kada se može očekivati potpisivanje ugovora o dodjeli bespovratnih sredstava u okviru ovog Poziva.  | Donošenje Odluke o financiranju bit će u najkraćem mogućem roku, sukladno mogućnostima te postupcima propisanima za dodjelu bespovratnih sredstava.Ujedno napominjemo da će prijavitelji, čiji projekti budu predloženi za financiranje, prilikom provjere prihvatljivosti izdataka biti u mogućnosti promijeniti ili prilagoditi početak određenih aktivnosti sukladno novonastalim vremenskim okvirima. |
| 14 | Može li na projektnom prijedlogu biti partner samo jedna jedinica lokalne samouprave ili ih može biti više? | Sukladno točki 2.1 *Prijavitelj i partneri* Uputa za prijavitelje, projektno pratnerstvo koje uključuje više jedinica lokalne samouprave, a istovremeno ispunjava sve druge primjenjive odredbe o obaveznim partnerima (ovisno o pravnoj osobnosti prijavitelja te o skupini aktivnosti u okviru koje se prijavljuje projektni prijedlog), prihvatljivo je u okviru ovog Poziva.Napominjemo da je partnere potrebno pažljivo odabirati s obzirom na svrhu i ciljeve Poziva te na planirane projektne aktivnosti. Učinkovitost partnerstva te njegov doprinos ostvarivanju ciljeva projektnog prijedloga i Poziva ocjenjivat će se u okviru kriterija dodjele 4.3 *Opseg, uloge, odgovornosti i učinkovitost partnerstva* navedenom u točki 6.2 *Procjena kvalitete* Uputa za prijavitelje. |
| 15 | U natječajnoj dokumentaciji je navedeno da početak provedbe aktivnosti započinje s datumom potpisivanja ugovora o dodjeli bespovratnih sredstava. S obzirom na navedeno, molimo Vas informaciju koji datum napisati kao početak provedbe aktivnosti u okviru projektnog prijedloga. | Predlažemo da se u projektnom prijedlogu navede početak provedbe najmanje 6 mjeseci nakon isteka roka za dostavu projektnog prijedloga. Ujedno napominjemo da će prijavitelji, čiji projekti budu predloženi za financiranje, prilikom provjere prihvatljivosti izdataka biti u mogućnosti promijeniti ili prilagoditi početak određenih aktivnosti sukladno novonastalim vremenskim okvirima. |
| 16 | S obzirom na ciljeve Poziva, je li poželjno u projektni prijedlog uključiti veći broj partnera, i od strane civilnog, i od strane javnog sektora? Odnosno, ostvaruju li se dodatni bodovi ukoliko je projektni prijedlog uključuje veći broj partnera? | Opseg i broj pravnih osoba uključenih u projektno partnerstvo ovisi o ciljevima projektnog prijedloga te planiranim projektnim aktivnostima. U okviru kriterija dodjele 4.3 *Opseg, uloge, odgovornosti i učinkovitost partnerstva* (navedenom u točki 6.2 *Procjena kvalitete* Uputa za prijavitelje) ocjenjivat će se doprinos partnerstva ostvarivanju ciljeva projektnog prijedloga i Poziva, s obzirom na broj partnera i područje njihova djelovanja te podjelu njihovih uloga i odgovornosti.Uvjeti za prijavitelje i partneri navedeni su točki 2. Uputa za prijavitelj. |
| 17 | Je li moguće u okviru projektnog prijedloga financirati projektnu dokumentaciju za adaptaciju uz aktivnost adaptacije prostora? | Troškovi izrade arhitektonske/tehničke dokumentacije za izvođenje adaptacijskih radova nisu prihvatljiv trošak u okviru ovog Poziva. Predlažemo da se procjena troškova povezanih s adaptacijom izradi prije predaje projektnog prijedloga kako bi se mogli utvrditi realni troškovi za potrebe sastavljanja proračuna projektnog prijedloga.  |
| 18 | Imam pitanje vezano uz uključivanje građana u aktivnosti pripreme i provedbe projekta: u kojoj mjeri građani mogu realno biti uključeni u te aktivnosti? | Aktivnosti koje se financiraju temeljem ovog Poziva prvenstveno se odnose na zagovaranje, razvoj i uspostavu sudioničkog upravljanje odnosno javno-civilno partnerstvo u kulturi, a nerazdvojan aspekt sudioništva u javnim sustavima upravljanja je podjela ovlasti s građanima i zajednicom kojoj pripadaju javni resursi o kojima se odluke donose. Stoga je prijavitelj dužan u razradi projektnog prijedloga osmisliti način uključivanje građana/lokalne zajednice u projektne aktivnosti. Razina uključenosti građana u projektne aktivnosti ovisit će prije svega o metodologiju koju je prijavitelj razvio. Građani moraju obavezno biti aktivno uključeni u provedbu elementa 2. skupine aktivnosti A. Dodatno, u elementu 3. skupine aktivnosti A i elementu 1. skupine aktivnosti B (aktivnost razmjene i/ili zajedničke pripreme i provedbe kulturnih i umjetničkih programa) poželjno je uključivanje lokalne zajednice u projektne aktivnosti. Stupanj uključenosti građana u navedene aktivnosti ocjenjuje se u okviru kriterija 4.1 „Uključenost građana u procese planiranja, programiranja, odlučivanja i upravljanja u kulturi“ navedenog pod točkom 6.2 *Procjena kvalitete* Uputa za prijavitelje. |
| 19 | Vezano uz aktivnosti razvoja publike, u kojoj mjeri publika (koja je sama po sebi dosta pasivna) treba biti uključena u projektne aktivnosti kako bi projekt dobio na kvaliteti? | Aktivnost razvoja publike nije obavezan dio projektnog prijedloga, no prihvatljiva je aktivnost u okviru elementa 3. skupine aktivnosti A te elementa 1. skupine aktivnosti B. U Uputama za prijavitelje navedeno je da lokalna zajednica mora biti aktivno uključena u provedbu elementa 2. skupine aktivnosti A. Dodatno, u elementu 3. skupine aktivnosti A i elementu 1. skupine aktivnosti B (aktivnost razmjene i/ili zajedničke pripreme i provedbe kulturnih i umjetničkih programa) poželjno je uključivanje lokalne zajednice u projektne aktivnosti. Stupanj uključenosti građana u navedene aktivnosti ocjenjuje se u okviru kriterija 4.1 „Uključenost građana u procese planiranja, programiranja, odlučivanja i upravljanja u kulturi“ navedenog pod točkom 6.2 *Procjena kvalitete* Uputa za prijavitelje. |
| 20 | Navedeno je da se projektni prijedlozi podnose isključivo poštanskom pošiljkom. Koje je naše osiguranje u slučaju ako se omotnica s projektnim prijedlogom zagubi u poštanskoj dostavi? | Sukladno točki 5.1 *Način podnošenja projektnog prijedloga* Uputa za prijavitelje, pojektni prijedlozi podnose se isključivo preporučenom poštanskom pošiljkom. Ukoliko se pošiljka pošalje preporučeno, moguće je na mrežnim stranicama Hrvatske pošte pratiti informacije o statusu pošiljke. Ujedno napominjemo da dosad nismo imali slučaj gubitka pošiljke prilikom poštanske dostave.  |
| 21 | Može li partner na projektnom prijedlogu biti javna ustanova u kulturi koja je osnovana u javno-civilnom partnerstvu između udruge i jedinice lokalne samouprave koja je mlađa od 12 mjeseci? | Ne. Sukladno točki 2.2 *Uvjeti prihvatljivosti prijavitelja/ partnera* Uputa za prijavitelje, prijavitelj i svi partneri moraju na dan objave Poziva biti registrirani za obavljanje djelatnosti u Republici Hrvatskoj najmanje 12 mjeseci.  |
| 22 | Je li u okviru jednog projektnog prijedloga dozvoljeno opremanje dva prostora, koji se nalaze na različitim lokacijama, ali u istoj jedinici lokalne samouprave koja je partner na projektnom prijedlogu? | Prihvatljivo je opremanje samo onog prostora na kojeg se odnosi aktivnost razvoja/uspostave modela sudioničkog opravljanja (skupina aktivnosti A; Element 2), a nabava opreme je prihvatljiva ukoliko je izravno povezana s provedbom projektnih aktivnosti, doprinosi ostvarenju ciljeva projekta i Poziva te zadovoljava ostale uvjete prihvatljivosti sukladno natječajnoj dokumentaciji. Uz ispunjavanje navedenih uvjeta, te ukoliko je provedba aktivnosti na dvije lokacije opravdana i troškovno učinkovita, prihvatljiva je i nabava opreme za provedbu projektnih aktivnosti na dvije lokacije. |
| 23 | U slučaju da se prostor, koji se adaptira u okviru projekta, nakon provedbe projektnih aktivnosti ustupi na korištenje organizacijama civilnog društva, mogu li te organizacije ostvarivati dobit od aktivnosti koje će provoditi u tom prostoru, ako tu dobit povratno ulažu u razvoj toga prostora? | Sukladno čl. 9.3. Općih uvjeta Ugovora oprema, vozila, potrošni materijal i rezultati projekta mogu se prenijeti na projektne partnere ili treće osobe, međutim njihova svrha mora ostati neizmijenjena u odnosu na namjenu definiranu Ugovorom. Nadalje sukladno čl. 17.3. Općih uvjeta Ugovora Korisnik mora omogućiti PT-ovima, UT, TO, TR, EK, Uredu Europske komisije za suzbijanje prijevara (OLAF), Europskom revizorskom sudu (ERS) i bilo kojim drugim revizorima ili vanjskim osobama ovlaštenima od strane PT-a 2, provođenje potrebnih provjera, pregledavanjem dokumenata, pravljenjem preslika tih dokumenata ili vršenjem provjera na licu mjesta (sa ili bez prethodne najave), praćenje provedbe projekta i vršenje postupka pune revizije, ako je potrebno, na temelju popratnih dokumenata za račune, računovodstvene dokumentacije i bilo kojih drugih dokumenata relevantnih za financiranje projekta. Ove provjere mogu se vršiti do 5 godina nakon zatvaranja operativnog programa pod kojim se projekt sufinancira, osim ako u Posebnim uvjetima Ugovora nije drugačije određeno. |
| 24 | U prezentaciji je navedeno da prilikom izrade proračuna projektnog prijedloga koristimo se samo trima oznakama: „Izravni troškovi osoblja“, „Fiksna stopa“ i „Oprema“. Na koji način označavamo troškove usluga koji nisu izravni trošak osoblja (primjerice usluge dizajna promotivnih materijala ili izrade promotivnih spotova)? | Kako je navedeno u Prilogu 3 natječajne dokumentacije „Korisnički priručnik za popunjavanje prijavnog obrasca A“ (str. 35.), prilikom izrade proračuna projektnog prijedloga koriste se samo 3 navedene oznake troška. Ostalim troškovima, uključujući troškove usluga koji nisu izravni trošak osoblja, ne pridružuje se oznaka troška. |
| 25 | Napomenuto je da je u okviru ovog Poziva prihvatljiva aktivnost pripreme i provedbe kulturnih i umjetničkih projekata i programa. Je li moguće u okviru projektnog prijedloga provoditi aktivnosti već postojećih programa ili je nužno da ti programi i projekti budu osmišljeni za potrebe projektnog prijedloga? | Sukladno točki 3.3 *Prihvatljive aktivnosti* Uputa za prijavitelje, troškovi pripreme i provedbe kulturnih i umjetničkih programa su obavezni u okviru ovoga Poziva. Prijavitelj može razvijati nove programe ili razmjenjivati, nadograđivati postojeće programe, s time da je u okviru ovog Poziva naglasak na projektima i programima u čije je planiranje, pripremu, odnosno provedbu aktivno uključena lokalna zajednica. Vezano uz razmjenu/ nadogradnju postojećih programa, naglašavamo da dvostruko financiranje projektnih aktivnosti nije dozvoljeno. |
| 26 | Kriteriji dodjele uglavnom su potpuno subjektivni i niti jedan od njih nije kvantificiran. Je li moguće da se u okviru kriterija dodjele definiraju određeni razredi za bodovanje, tako da prijavitelji mogu sami napraviti samoprocjenu svojih projekata? | Kriteriji dodjele navedeni u točki 6.2 *Procjena kvalitete* Upute za prijavitelje usvojeni su od strane Odbora za praćenje Operativnog programa “Učinkoviti ljudski potencijali“ 2014.-2020. Kriteriji dodjele su u okviru ovog Poziva dodatno razrađeni na način da je uz svaku ocjenu (od 1 do 5) navedeno obrazloženje, pa prijavitelj može provesti samoprocjenu vodeći računa da su sve komponente navedene u kriterijima jasno i precizno navedene u projektnom prijedlogu (npr. da su precizno navedeni nazivi strateških dokumenata, kao i obrazloženi doprinosi njima, da su jasno navedeni problemi i potrebe lokalne zajednice i sl.). |
| 27 | U financijskoj razradi troškova, navodimo li neto iznos honorara za ugovor o djelu ili iznos honorara s doprinosima? | U okviru proračuna projektnog prijedloga potrebno je navoditi ukupan trošak za svaku stavku. U slučaju izravnih troškova osoblja radi se o bruto iznosu. Od iznimne je važnosti da prijavitelj navodi ukupne troškove za svaku stavku budući da ukupan iznos zatraženih sredstava nije moguće povećavati nakon zaprimanja projektnog prijedloga. |
| 28 | Molimo pojašnjenje sljedeće stavke (navedene u točki 4.1.1 *Prihvatljivi izdaci* Uputa za prijavitelje): „Izravni troškovi osoblja su troškovi rada koje je moguće jasno identificirati i koji proizlaze iz ugovora/ rješenja između poslodavca (institucije i/ili organizacije) i zaposlenika ili ugovora o uslugama za vanjsko osoblje između naručitelja i fizičke osobe u vrijednosti manjoj od 200.000,00 kn bez poreza na dodanu vrijednost, a isplaćuju se osoblju za obavljeni rad koji je izravno povezan s operacijom“. Na što se odnosi iznos od 200.000,00 kn? | Navedeno ograničenje primjenjuje se na pojedinačne ugovore, odnosno na pojedinačnu fizičku osobu s kojom se sklapa ugovor o uslugama (npr. temeljem ugovora o djelu ili autorskog ugovora). Ukoliko vrijednost ugovora o uslugama sklopljenog s fizičkom osobom iznosi 200.000,00 kn ili više (bez PDV-a), taj trošak se ne može svrstati u izravne troškove osoblja. Napominjemo da se navedeno ograničenje ne primjenjuje na troškove plaća koji proizlaze iz ugovora o radu/ rješenja između prijavitelja/ partnera i zaposlenika te na ukupne troškove ugovora o uslugama s fizičkim osobama u okviru projektnog prijedloga, već isključivo na pojedinačne stavke, odnosno ugovore.  |
| 29 | Hoće li biti objavljen javni poziv za ocjenjivače za procjenu projektnih prijedloga u okviru ovog Poziva? | Postupak imenovanja članova Odbora za odabir projekata bit će proveden sukladno pravilima i procedurama koje uređuju izbor Odbora u okviru ovog Poziva, raspisanog iz Europskog socijalnog fonda. |
| 30 | Uzevši u obzir ograničenje od 200.000 kn navedeno u točki 4.1.1 *Prihvatljivi izdaci* Uputa za prijavitelje, znači li to da ne možemo u okviru projekta ugovoriti usluge s fizičkim osobama veće od tog iznosa? | Ukoliko je trošak ugovora o uslugama s fizičkom osobom u iznosu od 200.000,00 kn ili više (bez PDV-a) opravdan, jasno povezan s projektnim aktivnostima, odnosno ukoliko doprinosi ostvarenju ciljeva projekta, takav trošak je prihvatljiv. No, on se u tom slučaju ne svrstava u izravne troškove osoblja, već u ostale izravne troškove. Navedeno ograničenje od 200.000,00 kn primjenjuje se na pojedinačne ugovore, a ne na cjelokupne troškove ugovora o uslugama u okviru projektnog prijedloga. |
| 31 | Sukladno točki 2.1.1 *Prihvatljivi prijavitelji i partneri za skupinu aktivnosti A* Uputa za prijavitelje, prihvatljivi su prijavitelji jedino one jedinice lokalne samouprave koje imaju manje od 100.000 stanovnika. Prema mom iskustvu, takve jedinice lokalne samouprave imaju najviše 6-8 zaposlenika u općini te nemaju iskustva provođenja projekata većeg opsega. Na koji način bi se takvim prijaviteljima moglo objasniti da će oni ostvariti određene koristi iz projektnih aktivnosti? Konkretno, u smislu ljudskih kapaciteta, trebaju li oni napraviti preraspodjelu poslova kako bi mogli provoditi svoj dio zaduženja na projektu ili mogu zaposliti novu osobu za izvođenje poslova vezanih uz projekt u okviru svoje organizacije? | Plaće/ naknade osobama koje izravno sudjeluju u provedbi projektnih aktivnosti prihvatljiv su trošak u okviru ovog Poziva. U navedenom konkretnom slučaju, jedinica lokalne samouprave može zaposliti novu osobu na puno ili dio radnog vremena, sukladno zaduženjima u okviru projektnih aktivnosti te u skladu s primjenjivim propisima/ internim aktima/ uputama koje reguliraju zapošljavanje pri navedenoj organizaciji. |